ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሰራዊት ዒራቕ ኣብ ጥቓ ከተማ ኪርኩክ ንዝነበረ ነዳዲ ዝጻረየሉ ዓቢ ቦታ ተቖፃፂሩ 17 ጥቅምቲ 2017 ምንጪ ስእሊ, AFP/Getty Images ዕጡቓት ኩርዲሽ ካብ ዙርያ ከተማ ኪርኩክ ብምርሓቖም፡ ክልተ ነዳዲ ዝካዓተለን ቦታታት ኣብ ትሕቲ ቁፅፅር ወተሃደራት መንግስቲ ኣትየን። ሰራዊት ዒራቕ ንቁጠባዊ ዓቕሚ ኩርዳውያን ዕጡቓት ወሰንቲ ዝኾና ነዳዲ ዝፈርየለን ቦታታት ካብ ሰኑይ ጀሚሩ ተቖፃፂሩወን። እቶም ዕጡቓት ኣብ ካባቢ ዶባት ዒራቕ ንዝርከቡ ሒዞሙዎ ዝጸንሑ ቦታታት እውን ይገድፉ ምህላዎም ፀብፃባት የመልክቱ። ሰራዊት መንግስቲ፡ ውሑድ ሃብቲ ነዳዲ ንዘለዋ ክሃናኪን ዝተባህለት ቦት ክቖፃፀር ኣብ ምድላው ከምዝርከብ ንምንጪታት ጠቒሱ ሮይተርስ ፀብፂቡ። እዚ ኲናት፡ ርእሰ-ምምሕዳራዊ ግዝኣት ኩርድን ብዕጡቓት ኩርዲ ተታሒዘን ኣብ ዝፀንሓ ቦታታትን ዝነብር ህዝቢ "እወ ናፅነት" ካብ ዝመርፁ ድሕሪ ሰለስተ ሰሙን እዩ። ወተሃደራት ዒራቕ፡ ሰለስተ ሰሙን ድሕሪ'ቲ ዞባ ኩርዲስታን ዘካየደቶ ኣሳሓሓቢ ዝኾነ ረፈረንደም ንርእሰ-ውሳነ ድሕሪ ምክያዳ እዮም ናብ ኩርኪክ ኣትዮም። ዕላምኦም ድማ ሓይልታት እስላማዊ መንግስቲ ኣብቲ ዞባ ግዝኣቱ ድሕሪ ምስፍሑ ብኩርዳውያን ተታሒዙ ንዝጸንሐ ቦታታት ንምቁጽጻር'ዩ። ኣብቲ ብ25 መስከረም ዝተገብረ ረፈረንደም ነበርቲ'ቲ ብኩርዳውያን ዝተታሕዘ ቦታታት ብዝለዓለ ድምጺ'ዮም ንናጽነት ኣድሚጾም። ዋላኳ ኪርኩክ ካብ ናይ ዒራቓዊ ኩርዲስታን ወጻኢ ትኹን'ምበር ነበርታ ከድምጹ ተፈቒዲሎም'ዩ። እንተኾነ ቀዳማይ ሚኒስተር ዒራቕ ሓይደር ኣላባዲ፡ ዘይሕገመንግስታዊ ክብል ነቲ ረፈረንደም ኮኒንዎ'ዩ። ዞባዊ መንግስቲ ኩርዲስታን ግን ሕጋዊ እዩ ነይሩ ይብል። ኣቕዋም ኣሜሪካ ኣብዚ እናዓበየ ዝኸይድ ዘሎ ቅልውላው እንታይ ይመስል?
